《苏幕遮 新夏旅窗》
清代·吴瑛

饯春风，迎夏雨。何事春归，不带将愁去。待撇愁魔向何处。

病鬼勾留，偏借香奁住。

绿荫浓，新燕语。悄唤双鬟，与我将花数。零落香魂谁是主。

泪满红襟，种此情何故。

作者简介：浙江钱塘人，字雪湄，一字若华。河道总督嗣爵女。少慧，能为诗文小词律赋，兼通经史。工八股文，有刊本。年十八，归屈作舟，数月卒。有《芳荪书屋词》。